ทุนสำรองประเทศเพิ่ม2,800ล้านเหรียญสหรัฐ
ธปท.เผยทุนสำรองประเทศเพิ่ม 2,800 ล้านเหรียญสหรัฐ มาอยู่ที่ 2.034 แสนล้านเหรียญสหรัฐ คาดเพิ่มจากมูลค่าสินทรัพย์เพิ่มบวกทางการเข้าดูแลเงินบาทแข็งค่า
10 ก.พ. 2560

ธปท.เผยทุนสำรองประเทศเพิ่ม 2,800 ล้านเหรียญสหรัฐ มาอยู่ที่ 2.034 แสนล้านเหรียญสหรัฐ คาดเพิ่มจากมูลค่าสินทรัพย์เพิ่มบวกทางการเข้าดูแลเงินบาทแข็งค่า
เมื่อวันที่10 ก.พ.ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ 3 ก.พ. 2560 อยู่ที่ระดับ 1.804 แสนล้านเหรียญสหรัฐ หรือ ประมาณ 6.331 ล้านล้านบาท เพิ่มขึ้น 2,800 ล้านเหรียญสหรัฐ หรือ ประมาณ 9.81 หมื่นล้านบาท หากคิดอัตราแลกเปลี่ยนปิดตลาดวันนี้ที่ประมาณ 35.05 บาท/เหรียญสหรัฐ เทียบกับสัปดาห์ก่อนหน้าทุนสำรองฯอยู่ที่ระดับ 1.776 แสนล้านเหรียญสหรัฐ หรือ ประมาณ 6.252 ล้านล้านบาท
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.3 หมื่นล้านเหรียญสหรัฐ ลดลง 500 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.35 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิของไทยในปัจจุบันอยู่ที่ระดับ 2.034 แสนล้านเหรียญสหรัฐ เพิ่มขึ้นจากสัปดาห์ก่อนที่ 2.011 แสนล้านเหรียญสหรัฐ
ด้านฐานเงินหรือเงินสดหมุนเวียนในมือภาคเอกชนบวกกับเงินฝากของสถาบันการเงิน ที่ฝากอยู่ที่ธปท.ในปัจจุบันอยู่ที่ระดับ 1.755 ล้านล้านบาท เพิ่มขึ้นจากสัปดาห์ก่อนที่ 1.734 ล้านล้านบาท โดยสภาพคล่องในระบบเศรษฐกิจไทยยังอยู่ในระดับสูง
นักค้าเงินธนาคารพาณิชย์ กล่าวว่า คาดว่าทุนสำรองประเทศน่าจะเพิ่มจากการตีมูลค่าสินทรัพย์ที่เป็นเงินเหรียญสหรัฐในทุนสำรองเพิ่มขึ้น และการเข้าดูแลเงินบาทแข็งค่าของทางการด้วยการซื้อเงินเหรียญสหรัฐในตลาดเข้าเก็บสะสมในทุนสำรอง อย่างไรก็ดี การเคลื่อนไหวเงินบาทในวันนี้ค่อนข้างนิ่ง โดยเปิดตลาดที่ระดับ 35.05 บาท/เหรียญสหรัฐ และปิดตลาดที่ระดับ 35.07 บาท ระหว่างวันแข็งค่าสุดที่ 34.95 บาท และอ่อนค่าสุดที่ 35.11 บาท และเมื่อเทียบจากต้นปีถึงปัจจุบันแข็งค่าขึ้น 2.15%